钦定古今图书集成/明伦汇编/官常典/第454卷 > 夏侯渊
## 钦定古今图书集成/明伦汇编/官常典/第454卷 > 夏侯渊

按《魏志》本传：“渊字妙才，惇族弟也。太祖居家，曾有县
官事，渊代引重罪，太祖营救之，得免。太祖起兵，以别
部司马、骑都尉从迁陈留、颍川太守。及与袁绍战于
官渡，行督军校尉。绍破，使督兖、豫、徐州军粮。时军食
少，渊传馈相继，军以复振。昌豨反，遣于禁击之，未拔，

杀长吏，渊将泰山、齐、平原郡兵击，大破之，斩和平诸
县，收其粮榖，以给军士。十四年，以渊为行领军。太祖
征孙权还，使渊督诸将击庐江叛者雷绪。绪破，又行
征西护军，督徐晃击太原贼，攻下二十馀屯，斩贼帅
商曜，屠其城。从征韩遂等战于渭南，又督朱灵、平隃
麋。汧氐与太祖会安定，降杨秋。十七年，太祖乃还邺，
以渊行护军将军，督朱灵、路招等屯长安，击破南山
贼刘雄，降其众。围遂超馀党梁兴于鄠，拔之，斩兴，封
博昌亭侯。马超围凉州刺史韦康于冀，渊救康，未到，
康败，去冀二百馀里。超来逆战，军不利。汧氐反，渊引
军还。十九年，赵衢、尹奉等谋讨超，姜叙起兵卤城以
应之。衢等谲说超，使出击叙，于后尽杀超妻子，超奔
汉中，还围祁山。叙等急求救，诸将议者欲须太祖节
度，渊曰：“公在邺，反复四千里，比报，叙等必败，非救急
也。”遂行，使张郃督步骑五千在前，从陈仓狭道入，渊
自督粮在后。郃至渭水上，超将氐、羌数千迎郃，未战
超走。郃进军收超军器械。渊到，诸县皆已降。韩遂在
显亲，渊欲袭取之，遂走。渊收遂军粮，追至洛阳城，去
遂二十馀里。诸将欲攻之，或言当攻兴国氐。渊以为
“遂兵精，兴国城固，攻不可卒拔，不如击长离诸羌。长
离诸羌多在遂军，必归救其家。若羌独守则孤，救长
离则官兵得与野战，可必掳也。”渊乃留督将守辎重，
轻兵步骑到长离，攻烧羌屯，斩获甚众。诸羌在遂军
者，各还种落。遂果救长离，与渊军对阵。诸将见遂众，
恶之，欲结营作堑，乃与战。渊曰：“我转斗千里，今复作
营堑，则士众罢弊不可久。贼虽众，易与耳。”乃鼓之，大
破遂军，得其旌麾。还略阳。进军围兴国，氐王千万逃
奔马超，馀众降。转击高平屠各皆散走，收其粮谷牛
马，乃假渊节。初，枹罕宋建因凉州乱，自号河首平汉
王。太祖使渊帅诸将讨建，渊主围枹罕月馀，拔之，斩
建及所置丞相已下。渊别遣张郃等平河关，渡河入
小湟中，河西诸羌尽降，陇右平。太祖下令曰：“宋建造
为乱逆三十馀年，渊一举灭之，虎步关右，所向无前。
《仲尼》有言：吾与尔不如也。”二十一年，增封三百户，并
前八百户。还击武都氐羌下辩，收氐谷十馀万斛。太
祖西征，张鲁，渊等将凉州诸将侯王已下，与太祖会
休亭。太祖每引见羌胡，以渊畏之。会鲁降，汉中平，以
渊行都护将军，督张郃、徐晃等平巴郡。太祖还邺，留
渊守汉中，即拜渊征西将军。二十三年，刘备军阳平
关，渊率诸将拒之，相守连年。二十四年正月，备夜烧
围鹿角，渊使张郃护东围，自将轻兵护南围。备挑郃
战，郃军不利。渊分所将兵半助郃，为备所袭，渊遂战
死，谥曰愍侯。初，渊虽数战胜，太祖常戒曰：“为将当有
怯弱时，不可但恃勇也。将当以勇为本，行之以智计，
但知任勇，一匹夫敌耳。”渊妻，太祖内妹。长子衡，尚太
祖弟《海阳哀侯》女，恩宠特隆。